Z Á P I S N I C A

**z rokovania valného zhromaždenia občianskeho združenia**

# Stredoeurópska asociácia správy a riadenia spoločností

# Central European Corporate Governance Association

**so sídlom Vysoká č. 17, 811 06 Bratislava, IČO: 30 856 582**

(ďalej „CECGA“ alebo „Asociácia“ v príslušnom gramatickom tvare)

*Dátum, hodina a miesto konania:*

6.4.2017 o 16:00 hod. v sídle spoločnosti VÚB, a.s.

*Program rokovania:*

1. Otvorenie
2. Voľba orgánov riadneho valného zhromaždenia (predseda, zapisovateľ, dvaja overovatelia zápisnice, osoba poverená sčítaním hlasov)
3. Výročná správa o činnosti a hospodárení Asociácie v roku 2016
4. Plán činnosti a návrh rozpočtu Asociácie na rok 2017
5. Voľba členov orgánov Asociácie
6. Diskusia
7. Záver

*Prítomní:* Radoslav Bielka, Tibor Bôrik, Lenka Debnárová, Dalimil Draganovský, Ivan Gránsky, Márius Hričovský, Dušan Keketi, Mária Klimiková, Elena Kohútiková, Jaroslav Košťálik, Michal Kotlárik, Barbora Lazárová, Radomír Mako, Andrej Naščák, Janka Pagáčová, Igor Palkovič, Martin Peter, Andrej Révay, Štefan Slávik

*Priebeh a výsledky rokovania:*

***Ad 1. Otvorenie***

Rokovanie valného zhromaždenia Asociácie otvorilapredsedníčka Správnej rady pani Elena Kohútiková, privítala prítomných členov Asociácie a predstavila nových členov pána Dušana Keketiho a pána Andreja Naščáka.

Predsedníčka Správnej rady uviedla, že zasadnutia valného zhromaždenia sa zúčastňuje 19 členov Asociácie, čo tvorí viac ako jednu tretinu všetkých členov Asociácie a konštatovala, že riadne valné zhromaždenie Asociácie je uznášaniaschopné.

Následne sa predsedníčka Správnej rady obrátila na prítomných členov Asociácie so žiadosťou o vyjadrenie sa k navrhovanému programu, ako aj s výzvou na prípadné doplnenie programu valného zhromaždenia.

Vzhľadom na skutočnosť, že zo strany prítomných členov Asociácie neboli prednesené žiadne doplňujúce body programu, program valného zhromaždenia, tak ako bol uvedený na pozvánke na riadne valné zhromaždenie, bol považovaný za platný a valné zhromaždenie sa ním riadilo.

***Ad 2. Voľba orgánov riadneho valného zhromaždenia***

V súlade s predloženým návrhom programu predsedníčka Správnej rady pokračovala v programe a navrhla valnému zhromaždeniu nasledovné zloženie orgánov valného zhromaždenia:

Predseda valného zhromaždenia Elena Kohútiková

Zapisovateľ valného zhromaždenia Barbora Lazárová

Overovatelia zápisnice z valného zhromaždenia Janka Pagáčová

Radomír Mako

Osoba poverená sčítaním hlasov Martin Peter

Navrhnuté osoby kandidatúru do orgánov valného zhromaždenia prijali.

Bolo prijaté nasledovné uznesenie valného zhromaždenia:

***Uznesenie č.1:***

*Na návrh predsedníčky Správnej rady valné zhromaždenie volí do funkcie:*

*predsedu valného zhromaždenia pani Elenu Kohútikovú,*

*zapisovateľa valného zhromaždenia pani Barboru Lazárovú,*

*overovateľa zápisnice z valného zhromaždenia pani Janku Pagáčovú,*

*overovateľa zápisnice z valného zhromaždenia pána Radomír Maka,*

*osobu poverenú sčítaním hlasov na valnom zhromaždení pána Martina Petra.*

*(hlasovali za: 17 hlasov, proti: 0 hlasov, zdržali sa hlasovania: 2 hlasy)*

Pri hlasovaní o uzneseniach valného zhromaždenia sa hlasovania zdržali pán Tibor Bôrik a pán Andrej Révay, čestní členovia Asociácie, ktorí podľa Článku 3, odsek 6 Stanov Asociácie nemôžu hlasovať na valnom zhromaždení.

Následne sa členovia orgánov valného zhromaždenia ujali svojej funkcie. V riadení valného zhromaždenie pokračovala jeho predsedníčka pani Elena Kohútiková.

***Ad 3. Výročná správa o činnosti a hospodárení Asociácie v roku 2016***

V súlade s programom predsedníčka valného zhromaždenia predniesla Výročnú správu o činnosti a hospodárení Asociácie za rok 2016.

Úvodom pani Elena Kohútiková informovala prítomných o zmenách v členskej základni od ostatného valného zhromaždenia, ktoré sa konalo 12.4.2016. V priebehu uplynulého roka ukončili členstvo pán Daniel Futej a pán Lukáš Neduchal a za členov boli prijatí pán Dušan Keketi, predseda Rady banky a generálny riaditeľ EXIMBANKA SR, pán Peter Hajduček, riaditeľ odboru akcionárskych práv a pán Andrej Naščák, štátny radca, odbor akcionárskych práv Ministerstva hospodárstva SR (MH SR), ktoré sa stalo korporátnym členom CECGA. V rámci korporátneho členstva MH SR, v členstve pokračuje aj pani Miriam Letašiová, generálna riaditeľka sekcie podnikateľského prostredia a inovácií.

Ku dňu konania valného zhromaždenia má CECGA 41 členov.

Na základe plánu činnosti na rok 2016, schváleného valným zhromaždením CECGA dňa 12.4.2016, členovia Správnej rady zrealizovali nasledovné kroky k jeho naplneniu:

1. **Komplexne zabezpečiť prípravu 19. Európskej konferencie Corporate Governance 2016 na Slovensku a stretnutie členov European Corporate Governance Codes Network (ECGCN)**

Príprave 19. Európskej konferencie Corporate Governance 2016 bola počas roka venovaná najväčšia pozornosť. Ešte v roku 2015 Správna rada pripravila návrh programu Konferencie, návrh rozpočtu a akčný plán organizácie Konferencie. Na základe týchto dokumentov oslovila potenciálnych sponzorov so žiadosťou o finančnú podporu Konferencie a prezidenta Slovenskej republiky, ministra financií a ministerku spravodlivosti so žiadosťou o podporu a prevzatie záštity nad touto historicky prvou konferenciou Corporate Governance na Slovensku. Hlavnými sponzormi Konferencie sa stali spoločnosti Ernst & Young Slovensko, s.r.o., VÚB, a.s., Squire Patton Boggs, s.r.o. a Ministerstvo financií SR. Prezident SR pán Andrej Kiska, minister financií pán Peter Kažimír a ministerka spravodlivosti pani Lucia Žitňanská prevzali záštitu nad jej konaním. Ďalšími sponzormi Konferencie boli Burza cenných papierov v Bratislave, a.s. a Kingfisher Executive Search, s.r.o. Partnermi konferencie boli obchodné komory AmCham, BritCham a Talianska obchodná komora a zahraničnými partnermi konferencie boli ecoDa, Europeanissuers a Business Europe.

Správna rada zriadila tzv. Organizačný výbor, do ktorého prizvala zástupcov sponzorov Konferencie pani Elizabeth Krahulecz (EY), pani Janku Pagáčovú (SPB), pána Martina Petra (MFSR), pána. Michala Kotlárika (MSSR) a pána Radoslava Bielku, manažéra agentúry RADDA, s.r.o., ktorá organizačne zabezpečila prípravu Konferencie.

S úžasným nasadením všetkých členov Organizačného výboru, špeciálne pani Elizabeth Krahulecz, ktorá zabezpečila účasť zahraničných speakrov, bola Konferencia úspešne zrealizovaná 27.10.2016 v Hoteli Sheraton.Konferencie sa zúčastnilo 250 delegátov z 30 krajín sveta. Svojimi príhovormi konferenciu otvorili prezident republiky pán Andrej Kiska, ministerka spravodlivosti pani Lucia Žitňanská, štátna tajomníčka ministerstva financií pani Dana Meager a eurokomisárka pani Věra Jourová. Program konferencie bol rozložený do štyroch diskusných panelov, ich nosnými témami boli Corporate Governance v globálnom kontexte; Odmeňovanie a transparentnosť ako výzvy pre členov orgánov spoločnosti; Vzťah medzi digitalizáciou a Corporate Governance a Výbory pre audit ako nová regulačná paradigma. V paneloch vystúpilo dvadsať zahraničných a traja domáci špičkoví odborníci, ktorí svojimi aktuálnymi príspevkami rozvinuli veľmi zaujímavé a prínosné diskusie.

Na druhý deň po Konferencii dňa 28.10.2016 sa v reprezentačných priestoroch VÚB, a.s. uskutočnilo pracovné stretnutie členov ECGCN. Členmi ECGCN sú špecialisti Corporate Governance z krajín Európskej únie.Po stretnutí sa členovia ECGCN a viacerí speakri Konferencie zúčastnili prehliadky mesta.

Pani Elena Kohútiková sa poďakovala všetkým, ktorí podporili a organizovali Konferenciu za pomoc a dobre odvedenú profesionálnu prácu.

1. **Účasť na Európskej konferencií Corporate Governance a na stretnutí členov ECGCN v Amsterdame 25.5.2016.**

Vzhľadom na veľkú pracovnú vyťaženosť súvisiacu s prípravami na predsedníctvo Slovenska v Rade Európskej únie sa zástupcovia CECGA nezúčastnili konferencie v Amsterdame.

1. **Revízia Kódexu správy a riadenia spoločností na Slovensku v súlade s novými G20/OECD princípmi Corporate Governance.**

CECGA prizvala k spolupráci na revízii kódexu špecialistov z Ministerstva spravodlivosti SR, Ministerstva financií SR, Ministerstva hospodárstva SR, Burzy cenných papierov v Bratislave, a.s. a Ekonomickej univerzity v Bratislave. Zo zástupcov týchto inštitúcií vznikol tzv. Riadiaci výbor, ktorému predsedal pán Michal Kotlárik, generálny riaditeľ sekcie medzinárodného práva MSSR. Rovnako ako pri tvorbe Kódexu v roku 2008, výbor pri revízii vychádzal z aktuálnych princípov OECD, ktoré boli vydané v septembri 2015.

Každé ministerstvo bolo garantom dvoch princípov a zástupcovia BCPB, a.s., EUBA a CECGA zo svojho pohľadu prierezovo posudzovali a pripomienkovali návrhy, ktoré pripravili jednotlivé ministerstvá. Okrem nových G20/OECD princípov CG bolo do Kódexu premietnutých aj 5 odporúčaní Európskej komisie podľa príslušnosti k obsahu jednotlivých princípov. Nový Kódex správy spoločností na Slovensku bol vydaný v slovenskej aj anglickej verzii v októbri 2016 a po prvý krát bol prezentovaný na Európskej konferencii CG v Bratislave.

Pani Elena Kohútiková sa poďakovala zástupcom ministerstiev, Burzy cenných papierov v Bratislave, Ekonomickej univerzity v Bratislave a členom CECGA, ktorí pracovali na príprave kódexu a zástupcom ministerstiev za profesionálne odprezentovanie nového kódexu na Corporate Governance Fprum 2017.

1. **Nasadenie anglickej verzie web stránky CECGA a vytvorenie tzv. „Microsite“ pre účely Európskej konferencie Corporate Governance 2016.**

Agentúra RADDA, s.r.o. zabezpečila v prvom polroku preklad a nasadenie anglickej verzie web stránky CECGA a po skompletizovaní všetkých relevantných informácií bola na web stránku umiestnená „Microsite“, na ktorej potenciálni účastníci Konferencie našli program konferencie, stručné životopisy speakrov, možnosti ubytovania a transferu, informácie o sprievodných podujatiach a ďalšie potrebné informácie.

1. **Zviditeľňovanie aktivít Asociácie vydávaním e-Newslettra a účinnou spoluprácou s relevantnými médiami.**

E-Newsletter na štvrťročnej báze prinášal členom, partnerom a vybranému okruhu osôb aktuálne informácie o aktivitách CECGA, o príprave Európskej konferencie CG, o prebiehajúcej revízii Kódexu, o hodnotení spoločností a udelených „Oceneniach CECGA“. V súvislosti s týmito udalosťami boli v relevantných médiách publikované aktuálne informácie.

1. **Realizácia prieskumu úrovne zverejňovania Vyhlásení Corporate Governance vo výročných správach spoločností za rok 2015 a organizácia odovzdávania „Ocenení CECGA“.**

V druhom polroku sa uskutočnil prieskum úrovne zverejňovania Vyhlásení CG vo výročných správach za rok 2015. Na základe výsledkov prieskumu bol pre každú sledovanú spoločnosť zostavený index správy a riadenia a následne bolo podľa indexu určené poradie spoločností. Ocenenia CECGA za rok 2015 boli odovzdané štyrom top spoločnostiam na slávnostnej recepcii SAF 25.10.2016 v Hoteli Carlton.

Ocenenia si prevzali spoločnosti Slovenská sporiteľňa, a.s., Union poisťovňa, a.s. a TMR, a.s. Osobitné ocenenie bolo udelené spoločnosti Slovnaft, a.s. s prihliadnutím na kritérium „Gender Diversity“.

1. **Vyhlásenie Súťaže o najlepšiu diplomovú prácu na tému Corporate Governance.**

Výzva na účasť v súťaži bola rozoslaná na všetky univerzity, ktoré majú fakulty s ekonomickým, resp. manažérskym zameraním. Na základe posúdenia Odbornou komisiou zostavenou zo zástupcov akademických členov CECGA a výkonnej riaditeľky boli udelené dve 2. miesta.

Odmenu získala pani Andrea Grajciarová z Národohospodárskej fakulty EUBA za diplomovú prácu „Morálny hazard a zlyhanie Corporate Governance vo vybraných spoločnostiach“ a páni Matúš Kamenický z Obchodnej fakulty EUBA za prácu „Corporate Governance ako súčasť stratégie riadenia rizika firiem v medzinárodnom podnikaní“.

Ocenenia CECGA za najlepšiu diplomovú prácu na tému Corporate Governance boli víťazom odovzdané tiež na slávnostnej recepcii SAF 25.10.2016.

1. **Organizácia Corporate Governance Fóra 2016 na tému G20/OECD princípov Corporate Governance a ich premietnutia do Kódexu správy spoločností na Slovensku.**

Vzhľadom na finalizáciu prác na revízii Kódexu, ako aj vzhľadom na organizáciu Európskej konferencie Corporate Governance 2016, Správna rada rozhodla, že bude vhodnejšie zorganizovať Corporate Governance Forum k novému Kódexu na jar 2017.

1. **Udržiavanie kontaktov s partnerskými inštitúciami a participácia na ich odborných podujatiach a diskusiách.**

Asociácia udržiava kontakty s partnerskými inštitúciami v zahraničí prostredníctvom členstva v European Corporate Governance Codes Network (ECGCN), ktoré obnáša výmenu poznatkov a zámerov medzi členmi Networku, prezentovanie spoločných pripomienok k návrhom odporúčaní a smerníc Európskej komisie, participáciu na prieskumoch nadnárodných zoskupení (ecoDa, ECGI), diskusie k aktuálnym otázkam na spoločných zasadnutiach, ktoré sa obvykle konajú v čase organizácie Európskej konferencie Corporate Governance v predsedníckych krajinách Európskej komisie.

Partnermi CECGA sú Burza cenných papierov v Bratislave, a.s. (BCPB), Slovenská asociácia podnikových finančníkov (SAF), Asociácia obchodníkov s cennými papiermi, ISACA, Ekonomická univerzita v Bratislave (EUBA), Univerzita Mateja Bela, Slovenská asociácia poisťovní, Slovenská banková asociácia, Slovenská komora audítorov a Slovenská komora interných audítorov.

V roku 2016 CECGA úzko spolupracovala s BCPB a EUBA pri revízii Kódexu a organizovaní Konferencie a pokračovala v spolupráci so SAF pri vydávaní periodika Finančný manažér a udeľovaní Ocenení CECGA.

1. **Zorganizovať neformálne stretnutie členov CECGA k aktuálnym témam.**

Správna rada zorganizovala v januári 2016 neformálne novoročné stretnutie členov CECGA, ktorého sa zúčastnilo 16 členov. Členovia diskutovali o činnosti a plánoch Asociácie na najbližšie obdobie.

1. **Zabezpečiť proces zaregistrovania Asociácie do Zoznamu prijímateľov 2% z dane a informovať členov a spriaznené osoby o možnosti ich poukázania v prospech CECGA.**

Výkonná riaditeľka zabezpečila registráciu Asociácie do Zoznamu prijímateľov 2% z dane a informovala členov a partnerov CECGA o možnosti podporiť týmto spôsobom aktivity CECGA. V minulom roku asociácia touto formou získala príspevok 100,26 €.

Ďalej predsedníčka valného zhromaždenia pani Elena Kohútiková informovala prítomných o hospodárení Asociácie v roku 2016.

K 1.1.2016 bol stav finančných prostriedkov Asociácie 7.297,09 €. Celkové príjmy v roku 2016 boli vo výške 64.375,26 €, z toho najvýznamnejšie položky tvorili príspevky na Európsku konferenciu CG 45.234,00 € a členské príspevky 19.035,00 €. Celkové výdavky dosiahli výšku 55.120,56 €, z toho najvýznamnejšiu položku tvorili výdavky spojené s organizáciou Európskej konferencie CG 40.265,54 a výdavky na výplatu a odmenu výkonnej riaditeľky 12.037,96 €.

Stav finančných prostriedkov Asociácie k 31.12.2016 na účte a v pokladni CECGA bol 16.560,53 €.

Bolo prijaté nasledovné uznesenie valného zhromaždenia:

***Uznesenie č.2:***

*Valné zhromaždenie Asociácie schválilo Výročnú správu o činnosti a hospodárení Asociácie za rok 2016. (hlasovali za: 17 hlasov, proti: 0 hlasov, zdržali sa hlasovania: 2 hlasy)*

***Ad 4. Plán činnosti a návrh rozpočtu Asociácie na rok 2017***

Predsedníčka valného zhromaždenia pani Elena Kohútiková predstavila prítomným nasledovný Plán činnosti a návrh rozpočtu Asociácie na rok 2017:

1. Príprava formuláru Vyhlásenie Corporate Governance v súlade s novým Kódexom správy spoločností na Slovensku.
2. Organizácia Corporate Governance Fóra 2017 na tému nového Kódexu správy spoločností na Slovensku v marci 2017.
3. Organizácia valného zhromaždenia CECGA v apríli 2017.
4. Účasť na Európskej konferencií Corporate Governance a na stretnutí členov European Corporate Governance Codes Network na Malte 4. – 5. mája 2017.
5. Príprava Kódexu správy spoločností s majetkovou účasťou štátu na Slovensku v súlade s odporúčaniami OECD pre správu spoločností s majetkovou účasťou štátu z roku 2015 v spolupráci s MS SR, MF SR, MH SR, BCPB a EUBA.
6. Prehodnotenie kritérií hodnotenia uplatňovaných pri prieskume úrovne zverejňovania Vyhlásení Corporate Governance vo výročných správach a cieľovej skupiny monitorovaných spoločností.
7. Realizácia prieskumu úrovne zverejňovania Vyhlásení Corporate Governance vo výročných správach spoločností za rok 2016 a organizácia odovzdávania „Ocenení CECGA“.
8. Vyhlásenie Súťaže o najlepšiu diplomovú prácu na tému Corporate Governance.
9. Zviditeľnovanie aktivít Asociácie vydávaním e-Newslettra CECGA.
10. Udržiavanie kontaktov s partnerskými inštitúciami a participácia na ich odborných podujatiach a diskusiách.
11. Mediálna prezentácia a rebranding Asociácie.
12. Diskusia členov CECGA o budúcnosti Asociácie.

Ďalej pani Elena Kohútiková predstavila finančný plán Asociácie na rok 2017.

Zostatok finančných prostriedkov na účte a v pokladni Asociácie k 31.12.2016 bol 16.561 €. Hlavným zdrojom príjmov v roku 2017 budú členské príspevky v objeme cca 21.570 € a príjmy z účastníckych poplatkov Corporate Governance Fóra 2017 cca 1.250 €. Očakávané výdavky budú súvisieť najmä so zabezpečením chodu Asociácie 10.320 €, s aktualizáciou web stránky CECGA a vydávaním e-Newslettra 5.000 €, s publikovaním článkov a odovzdávaním Ocenení CECGA 1.000 €, s účasťou na Európskej Konferencii Corporate Governance a stretnutí členov ECGCN 1.000 €, s odmenami za najlepšiu diplomovú prácu 900 € a s organizáciou Corporate Governance Fóra 500 €

Očakávaný zostatok k 31.12.2017 je cca 19.813 €

Bolo prijaté nasledovné uznesenie valného zhromaždenia:

***Uznesenie č.3:***

*Valné zhromaždenie Asociácie súhlasí s predloženým Plánom činnosti a finančným plánom Asociácie na rok 2017, tak ako bol predložený.*

*(hlasovali za: 17 hlasov, proti: 0 hlasov, zdržali sa hlasovania: 2 hlasy)*

***Ad 5. Voľba členov orgánov Asociácie***

V súlade s programom valného zhromaždenia predsedníčka valného zhromaždenia pani Elena Kohútiková predložila prítomným návrh kandidátov na členov Správnej rady a členov Výboru pre nominácie členstvo a etiku a navrhla hlasovanie en bloc:

Návrh kandidátov na členov Správnej rady CECGA:   
Ing. Dalimil Draganovský, Ernst & Young Slovakia, spol. s.r.o.

Ing. Ivan Gránsky, BCPB, a.s.

Ing. Elena Kohútiková, PhD., VÚB, a.s.

Ing. Jaroslav Košťálik, Slovnaft, a.s.  
Ing. Barbora Lazárová, CECGA

Mgr. Radomír Mako, KINGFISHER Executive Search, spol. s.r.o.

Ing. Zita Zemková, OTP Banka Slovensko, a.s.

Návrh kandidátov na členov Výboru pre nominácie, členstvo a etiku:

Ing. Tibor Bôrik, CECGA  
Ing. Mária Hurajová, Slovak American Foundation

Ing. Andrej Révay, Slovenská asociácia podnikových finančníkov

Účastníci valného zhromaždenia odhlasovali navrhnutých kandidátov za členov Správnej rady a za členov Výboru pre nominácie členstvo a etiku.

(hlasovali za: 17 hlasov, proti: 0 hlasov, zdržali sa hlasovania: 2 hlasy)

Bolo prijaté nasledovné uznesenie valného zhromaždenia:

***Uznesenie č.4:***

*Valné zhromaždenie Asociácie zvolilo na ďalšie ročné obdobie členov Správnej rady a členov Výboru pre nominácie členstvo a etiku tak ako boli navrhnutí.*

***Ad 6. Diskusia***

Po prerokovaní a schválení hlavných bodov programu predsedníčka valného zhromaždenia vyzvala prítomných členov Asociácie k diskusii najmä na tému rebrandingu a budúcnosti Asociácie.

Diskusia k zmene názvu Asociácie za účelom lepšej zrozumiteľnosti jej poslania a činnosti dospela k záveru, že Asociácia by sa mala prezentovať slovenským názvom, na základe ktorého bude vytvorená nová skratka a logo Asociácie. Presný názov nebol valným zhromaždením sformulovaný, ale diskusia sa niesla v zmysle požiadavky, aby bolo z názvu zrejmé, že je to slovenská asociácia správy spoločností. Pani Elena Kohútiková požiadala prítomných, aby svoje návrhy na nový názov zaslali Správnej rade.

K rozšíreniu činnosti Asociácie a k jej ďalšiemu pôsobeniu zazneli nasledovné návrhy členov:

* Zadefinovať Asociáciu ako partnera príslušných ministerstiev a podnikateľských zväzov a asociácií ako profesionálnu asociáciu pre oblasť Corporate Governance.
* CECGA by mala byť kontaktným miestom Corporate Governance pre verejnosť aj na sťažnosti.
* CECGA by sa mala angažovať pri tvorbe a interpretácii európskej legislatívy.
* CECGA by mala byť partnerom a poradcom pre podnikateľov.
* CECGA by mala byť členom Národného kontaktného miesta.
* Členmi CECGA by malo byť viac výrobných podnikov, ktoré by profilovali jej činnosť.
* CECGA by mala vyhlásiť súťaž pre podniky o najlepšie spravovanú spoločnosť.
* CECGA je technicky a odborne zdatná, ale „nevie sa predať“, mala by výsledkom svojej činnosti zabezpečiť väčšiu publicitu.
* V spolupráci s ministerstvami by CECGA mala organizovať workshopy k novým legislatívnym návrhom súvisiacim s témou Corporate Governance.
* Tak ako PONTIS vydáva spoplatnené stanoviská k CSR Reportom, CECGA by mohla vydávať stanoviská k Vyhláseniam Corporate Governance.
* CECGA by mala participovať nie len na vytvorení Kódexu pre SOE, ale na jeho zavádzaní do štátnej správy a tiež sledovať jeho dodržiavanie.
* Do prípravy Kódexu pre SOE je potrebné zaangažovať aj ďalšie ministerstvá, napr. ministerstvo zdravotníctva, dopravy a ďalšie, ktoré sa podieľajú na správe väčšieho počtu spoločností s majetkovou účasťou štátu.

Pani Elena Kohútiková ubezpečila členov, že Správna rada na svojom najbližšom zasadnutí prerokuje všetky vznesené návrhy členov a zaradí ich do plánu činnosti na rok 2017 a ďalšie obdobie.

## *Ad 7. Záver*

Predsedníčka valného zhromaždenia pani Elena Kohútiková poďakovala prítomným členom Asociácie za účasť, inšpiratívnu diskusiu a pretrvávajúcu podporu. S potešením konštatovala, že boli prerokované všetky body programu, valné zhromaždenie prebehlo v súlade so Stanovami Asociácie a ukončila zasadnutie valného zhromaždenia.

Ing. Elena Kohútiková, PhD. ..........................................................

predsedníčka valného zhromaždenia

Ing. Barbora Lazárová ...........................................................

zapisovateľka valného zhromaždenia

JUDr. Janka Pagáčová .............................................................

overovateľka zápisnice

Mgr. Radomír Mako ..............................................................

overovateľ zápisnice

Bratislava, 11.4.2017